Nuie ce fâ. Dopo vê zuiât e vê vinçût cuintri di Inter e Fiorentina, l’Udin a Turin nol zuie e cussì al piert: 4-0.
I cuatri piruçs cjapâts li dal Juventus Stadium a piturin a clâr la ande che e à cjapât la partide, sin dal principi. E jere une scuadre sole in cjamp e chê no jere l’Udin.
Cemût che a àn ametût ae fin de partide sei Guidolin che Hertaux, la formazion furlane ur à lassât masse cjamp e masse iniziative ai parons di cjase.
La scuadre che o vin viodût nossere e someave masse a chel Udin che vincj o trente agns indaûr al scombateve par restâ in serie A e al vignive a Turin par zuiâ cuintri de Juve cun chê di cirî di difindi un zero a zero e cul risultât di cjapâlis, in cualchi câs pardabon cence pietât.
Nossere a Turin si podeve pierdi, stant che la Juve no je dome une scuadre siore ma e je ancje – propit par chel – une siore scuadre, cuntun so zûc e cuntune sô cualitât. Però, daûr dal compuartament mostrât de bande dal Udin tes ultimis setemanis, no si spietavisi une sconfite di cheste fate e di chestis proporzions.
Di un pôcs di agns o sin usâts a vivi lis partidis dal Udin, ancje chês cuintri de Juve, intune maniere divierse di chê di une volte e cussì, cuant che lis robis a van in cheste maniere achì, risultât e compuartament tecnic e agonistic de scuadre a son un tic plui dificii di parâju jù.
Ma se une setemane indaûr al jere just no esaltâsi masse e restâ cui pîts par tiere, cumò nol è propit il câs di fâsi cjapâ de depression.
fur_Latn fur_Latn fur_Latn fur_Latn fur_Latn fur_Latn fur_Latn